**Likumprojekta "Grozījums Latvijas Sodu izpildes kodeksā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir nodrošināt brīvības atņemšanas soda izpildes nepārtrauktību pēc 2021. gada 1. maija. Projekts paredz noteikt, ka par smaga un sevišķi smaga nozieguma izdarīšanu notiesātie vīrieši, kā arī notiesātie vīrieši, kas pārvietoti no daļēji slēgtā cietuma par rupjiem vai sistemātiskiem režīma pārkāpumiem, brīvības atņemšanas sodu izcieš atbilstoši Latvijas Sodu izpildes kodeksā noteiktajai kārtībai, kas bija spēkā līdz 2021. gada 30. aprīlim. Projekts stāsies spēkā 2021. gada 1. maijā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva.Latvijas Republikas Satversmes tiesas 2019. gada 7. novembra spriedums lietā Nr. 2018-25-01 "Par Latvijas Sodu izpildes kodeksa 50.4 panta atbilstību Latvijas Republikas Satversmes 91. pantam" (turpmāk – ST spriedums). Informatīvais ziņojums "Par turpmāko rīcību saistībā ar Satversmes tiesas 2019. gada 7. novembra spriedumu lietā Nr. 2018-25-01 "Par Latvijas Sodu izpildes kodeksa 50.4 panta atbilstību Latvijas Republikas Satversmes 91. pantam"" (izsludināts Valsts sekretāru 2020. gada 19. novembra sanāksmē, protokols Nr. 46 19. §, VSS-994).  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība   | Ar ST spriedumu Latvijas Sodu izpildes kodeksa (turpmāk – Kodekss) 50.4 pants, ciktāl tajā paredzētajai atšķirīgajai attieksmei pret notiesātajiem vīriešiem nav objektīva un saprātīga pamata (turpmāk – Apstrīdētā norma), tika atzīts par neatbilstošu Latvijas Republikas Satversmes 91. pantam[[1]](#footnote-1) un spēkā neesošu no 2021. gada 1. maija. ST spriedumā norādīts, ka "tiesiskais regulējums, kas tikai pēc dzimuma kritērija, neņemot vērā katras notiesātās personas individuālās vajadzības un riskus, notiesātajiem vīriešiem paredz stingrāku soda izciešanas režīmu, kā arī no tā izrietošas atšķirīgas tiesības un ierobežojumus (īpaši tiesību uz privāto dzīvi ierobežojumus) salīdzinājumā ar notiesātajām sievietēm, nenodrošina notiesāto vīriešu tiesību ievērošanu. Tas arī notiesāto vīriešu ģimenēm nenodrošina tādu pašu aizsardzību kā notiesāto sieviešu ģimenēm un citstarp aizskar notiesāto vīriešu bērnu vislabākās intereses" (*ST sprieduma 29.2. punkts*). Vienlaikus minētajā spriedumā norādīts, ka saskaņā ar Eiropas Komitejas spīdzināšanas un necilvēcīgas vai pazemojošas rīcības vai soda novēršanai (turpmāk – CPT) ziņojumā norādīto tādi tiesību uz saskarsmi ar citām personām ierobežojumi, kādi šobrīd noteikti slēgtajos cietumos, nav pieļaujami attiecībā ne uz vienu ieslodzīto kategoriju (*ST sprieduma 30. punkts*). Satversmes tiesas likuma 32. panta otrā daļa noteic, ka Satversmes tiesas spriedums un tajā sniegtā attiecīgās tiesību normas interpretācija ir obligāta visām valsts un pašvaldību institūcijām (arī tiesām) un amatpersonām, kā arī fiziskajām un juridiskajām personām. Līdz ar to ST spriedums un tajā sniegtā Apstrīdētās normas interpretācija ir obligāta. Tas savukārt rada nepieciešamību Ministru kabinetam izlemt jautājumu par turpmāko rīcību saistībā ar ST sprieduma izpildi.No ST sprieduma izrietēja nepieciešamība izvērtēt ļoti plašu jautājumu loku, kas skar brīvības atņemšanas soda izciešanas kārtību sievietēm un vīriešiem. Tas radīja nepieciešamību pārskatīt būtiskus Latvijas ieslodzījuma izpildes sistēmas pamatjautājumus, tai skaitā: 1) tiesību apjoma paplašināšana slēgtajos cietumos (tiesības uz saskarsmi, tiesības iepirkties cietuma veikalā u.c.), kas neizbēgami raisa jautājumu par tiesību apjomu arī daļēji slēgtajos cietumos (vai nu saglabājot principu, ka daļēji slēgtajā cietumā ir lielāks tiesību apjoms nekā slēgtajā cietuma vai nu, izvērtējot jautājumu par daļēji slēgtā cietuma likvidēšanu) un nopietnas bažas, vai esošajā ieslodzījuma vietu infrastruktūrā ir iespējams nodrošināt lielāku tiesību apjomu (vairāk/biežākas telefonsarunas, satikšanās utt.);2) nepieciešamību brīvības atņemšanas soda izpildes laikā ņemt vērā katra notiesātā individuālās vajadzības (individualizācijas principa ieviešana), kas prasa kardināli jaunu pieeju ieslodzījuma izpildes organizēšanai un personāla resursu nodrošinājumam;3) nepieciešamību izvērtēt, vai un kādi pasākumi ir nepieciešami notiesāto sieviešu kā īpaši aizsargājamas notiesāto grupas aizsardzībai;4) rada jautājumu, vai ST spriedums vispār ir izpildāms esošajā ieslodzījuma vietu infrastruktūrā un esošajā brīvības atņemšanas soda izpildes modelī. Izvērtējot šos pamatjautājumus, ir nepieciešams risināt brīvības atņemšanas soda izpildes normatīvā regulējuma pilnveidošanu, vienlaikus ņemot vērā iespējas jauno regulējumu īstenot esošajā ieslodzījuma vietu infrastruktūrā. Tika secināts, ka jauna ieslodzījuma vietu infrastruktūra ir viens no nozīmīgākajiem aspektiem ST sprieduma izpildes nodrošināšanai pilnā apmērā un ka šī ST sprieduma izpildei nepietiek tikai ar grozījumu izstrādi esošajos normatīvajos aktos. Ņemot vērā, ka ST spriedumā ietvertie secinājumi ieslodzījuma izpildes sistēmu skar tik būtiski, ka ST sprieduma izpilde esošajā cietumu infrastruktūrā nav iespējama, lai valdība lemtu par turpmāko rīcību saistībā ar ST spriedumu, Tieslietu ministrija izstrādāja informatīvo ziņojumu "Par turpmāko rīcību saistībā ar Satversmes tiesas 2019. gada 7. novembra spriedumu lietā Nr. 2018-25-01 "Par Latvijas Sodu izpildes kodeksa 50.4 panta atbilstību Latvijas Republikas Satversmes 91. pantam"" (izsludināts Valsts sekretāru 2020. gada 19. novembra sanāksmē, protokols Nr. 46 19. §, VSS-994) (turpmāk – informatīvais ziņojums). Informatīvajā ziņojumā Tieslietu ministrija secināja, ka ST sprieduma izpildei ir nepieciešama:1) tiesību apjoma paplašināšana notiesātajiem slēgtajos cietumos, no kā izriet nepieciešamība paplašināt tiesību apjomu arī daļēji slēgtajos cietumos. Informatīvajā ziņojumā secināts, ka pilnīga ST sprieduma izpildei ir nepieciešams ievērojami palielināt satikšanos skaitu: īslaicīgo satikšanos skaits jāpalielina par 55 % un ilgstošo satikšanos skaits – pat par 88%, salīdzinot ar pašreizējo situāciju. Tomēr esošajā ieslodzījuma vietu infrastruktūrā tādu satikšanos skaita palielinājumu nav iespējams nodrošināt. Turklāt šādu tiesību paplašināšana esošajā ieslodzījuma vietu infrastruktūrā nav iespējama pat gadījumā, ja tam tiktu piešķirti papildu līdzekļi, jo nav telpu, kuras būtu iespējams atbilstoši pielāgot;2) individualizācijas principa ieviešana brīvības atņemšanas soda izpildes laikā, kas prasa kardināli jaunu pieeju soda izpildes organizēšanai un izrietoši – arī personāla resursu nodrošinājumam (personāla skaits un uzdevumi). Jaunu pieeju soda izpildes organizācijai nodrošina Kriminālsodu izpildes likumprojekts, tomēr tā ieviešanai ir nepieciešama jaunā Liepājas cietuma darbības uzsākšana. Savukārt papildus nepieciešamo personālu esošajā infrastruktūrā izvietot nav iespējams telpu trūkuma dēļ.Tādējādi ST sprieduma ieviešanai ir nepieciešams vispusīgu un savstarpēji saistītu pasākumu kopums, kuru īstenošana esošajā ieslodzījuma vietu infrastruktūrā pilnā apjomā nav iespējama.Vienlaikus informatīvajā ziņojumā ir norādīts, ka Tieslietu ministrija jau ir veikusi iespējamos pasākumus, daļēji izpildot ST spriedumu, proti: 1) nosakot, ka visiem notiesātajiem, neatkarīgi no soda izciešanas režīma, ir tiesības bez naudas summas ierobežojuma iepirkties cietuma veikalā. Tādējādi tiek novērsta notiesāto nevienlīdzība finansiālajās tiesībās, uz ko tika norādīts ST spriedumā. Minētie grozījumi ir ietverti likumprojektā "Grozījumi Latvijas Sodu izpildes kodeksā" (Nr. 855/Lp13);2) nosakot, ka visiem notiesātajiem, neatkarīgi no soda izciešanas režīma pakāpes ir tiesības atvadīties no miruša tuvinieka brīvības atņemšanas iestādes teritorijā. Minētie grozījumi Kodeksā stājās spēkā 2020. gada 23. jūnijā;3) šobrīd tiek izstrādāti grozījumi Kodeksā, nosakot kārtību un kritērijus, pēc kuriem tiks izvērtēti slēgtajā cietumā un daļēji slēgtā cietuma soda izciešanas režīma zemākajā pakāpē esošo notiesāto lūgumi īslaicīgi atstāt brīvības atņemšanas iestādes teritoriju, lai apmeklētu tuva radinieka bēres;4) šobrīd tiek izstrādāti grozījumi Kodeksā, kas paredz slēgtā cietuma reformu, likvidējot slēgtā cietuma soda izciešanas režīma vidējo pakāpi. Minētās reformas rezultātā ne tikai palielināsies to notiesāto skaits, kas iegūst tiesības pretendēt uz nosacītu pirmstermiņa atbrīvošanu, tai skaitā ar elektronisko uzraudzību, bet arī tie notiesātie, kas uzsāk soda izciešanu slēgtajā cietumā, varēs arī ātrāk nonākt daļēji slēgtajā cietumā, kurā ir plašāks notiesāto tiesību apjoms;5) šobrīd tiek izstrādāts Kriminālsodu izpildes likumprojekts, kas paredz reformēt brīvības atņemšanas iestādes sistēmu ne tikai pēc formas bet arī pēc satura, tai skaitā ieviešot brīvības atņemšanas soda izpildē individualizācijas principu. Kaut arī Kriminālsodu izpildes likumprojektā ietvertā brīvības atņemšanas soda izpilde nodrošina ST sprieduma izpildi pilnā apjomā, tomēr tā izpildes nodrošināšana esošajā ieslodzījuma vietu infrastruktūrā nav iespējama;6) notiek aktīvs darbs pie tā, lai nodrošinātu, ka 2024. gadā tiktu pabeigta jaunā Liepājas cietuma būvniecība. Līdz ar to Tieslietu ministrija ST sprieduma izpildei jau ir veikusi atsevišķus pasākumus, kurus bija iespējams īstenot esošajā ieslodzījuma vietu infrastruktūrā, taču ST sprieduma izpildi pilnā apjomā var pabeigt tikai pēc jaunā Liepājas cietuma būvniecības pabeigšanas. Jaunais Liepājas cietums ļaus uzsākt pakāpenisku pāreju no Kodeksā ietvertā brīvības atņemšanas soda regulējuma uz jauno Kriminālsodu izpildes likumprojekta regulējumu, tai skaitā reformējot cietumu veidus, nosakot notiesāto tiesību apjomu, kas nav atkarīgs no dzimuma, un ieviešot individualizācijas principu un kontaktpersonu sistēmu. Ņemot vērā minēto, ST sprieduma izpilde pilnā apjomā var tikt nodrošināta pēc jaunā Liepājas cietuma darbības uzsākšanas, bet ne vēlāk kā līdz 2025. gada 1. jūlijam. Līdz ar to, lai nodrošinātu brīvības atņemšanas soda izpildes nepārtrauktību arī pēc 2021. gada 1. maija, ir izstrādāts projekts, paredzot Kodeksa pārejas noteikumos noteikt, ka no 2021. gada 1. maija līdz 2025. gada 1. jūlijam par smaga un sevišķi smaga nozieguma izdarīšanu notiesātie pilngadīgie vīrieši, kā arī pilngadīgie notiesātie vīrieši, kas pārvietoti no daļēji slēgtā cietuma par rupjiem vai sistemātiskiem režīma pārkāpumiem, brīvības atņemšanas sodu izcieš atbilstoši Kodeksā noteiktajai kārtībai, kas bija spēkā līdz 2021. gada 30. aprīlim, ja viņi:1) minētajā laika periodā uzsāk soda izciešanu slēgtajā cietumā par smaga un sevišķi smaga nozieguma izdarīšanu;2) minētajā laika periodā uz slēgto cietumu pārvietoti no daļēji slēgtā cietuma;3) 2021. gada 30. aprīlī atrodas slēgtajā cietumā.Ņemot vērā, ka atbilstoši ST spriedumam Apstrīdētā norma zaudēs spēku 2021. gada 1. maijā, paredzēts noteikt, ka projekts stāsies spēkā 2021. gada 1. maijā. |
| 3. | Projekta izstrādē iesaistītās institūcijas un publiskas personas kapitālsabiedrības | Projektu izstrādāja Tieslietu ministrija. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 2021. gada 18. janvārī brīvības atņemšanas iestādēs atradās 2246 notiesātie, no tiem slēgtajos cietumos atradās 1757 notiesātie.  |
| 2. | Tiesiskā regulējuma ietekme uz tautsaimniecību un administratīvo slogu | Projekts paredz noteikt, ka pilngadīgi vīrieši sodu slēgtajā cietumā no 2021. gada 1. maija līdz 2025. gada 1. jūlijam izcieš atbilstoši Kodeksā noteiktajai kārtībai par soda izciešanu slēgtajā cietumā, kura bija spēkā līdz 2021. gada 30. aprīlim. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē | Ņemot vērā, ka projekts tiek virzīts izskatīšanai steidzamības kārtībā, sabiedrības līdzdalība netika organizēta. Turklāt projekts paredz, ka pilngadīgi vīrieši sodu slēgtajā cietumā no 2021. gada 1. maija līdz 2025. gada 1. jūlijam turpinās izciest atbilstoši Kodeksā noteiktajai kārtībai par soda izciešanu slēgtajā cietumā, kura ir spēkā līdz 2021. gada 30. aprīlim, proti, projekts paredz, ka līdz 2025. gada 1. jūlijam pēc būtības soda izciešanas kārtība slēgtajā cietumā nemainās.  |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ieslodzījuma vietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošo institūciju likvidācija vai reorganizācija nav nepieciešama. Projektā ietvertā regulējuma izpilde tiks nodrošināta esošo Ieslodzījuma vietu pārvaldes cilvēkresursu ietvaros.  |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

Šileikiste 67046125

laura.sileikiste@tm.gov.lv

v\_sk. = 1794

1. Satversmes 91. pants noteic, ka visi cilvēki Latvijā ir vienlīdzīgi likuma un tiesas priekšā. Cilvēka tiesības tiek īstenotas bez jebkādas diskriminācijas. [↑](#footnote-ref-1)